钦定古今图书集成/明伦汇编/官常典/第484卷 > 陆腾
## 钦定古今图书集成/明伦汇编/官常典/第484卷 > 陆腾

按《周书》本传，“腾字显圣，代人也。高祖俟，魏征西大将
军、东平王。祖弥，夏州刺史。父旭，性雅澹，好《老》《易》纬候
之学，撰《五星要诀》及《两仪真图》，颇得其指要。太和中，
征拜中书博士，稍迁散骑常侍。知天下将乱，遂隐于
太行山。孝庄即位，屡征不起。后赠并汾、恒、肆四州刺
史。腾少慷慨有大节，解巾员外散骑侍郎、司徒府中”
兵参军。尔朱荣入洛，以腾为通直散骑侍郎、帐内都
督。从平葛荣，以功赐爵清河县伯。普泰初，迁朱衣直
阁。尚安平主，即东莱王贵平女也。魏孝武幸贵平第，
见腾，与语悦之，谓贵平曰：“阿翁真得好婿。”即擢为通
直散骑常侍。及孝武西迁，腾时使青州，遂没于邺。东
魏兴和初，征拜征西将军，领阳城郡守。大统九年，大
军东讨，以腾所据冲要，遂先攻之。时兵威甚盛，长史
麻休劝腾降，不许。拒守经月馀，城陷被执。太祖释而
礼之，问其东间消息，胜盛陈东州人物。又叙述时事，
辞理抑扬。太祖笑曰：“卿真不背本也。”即拜帐内大都
督。未几，除太子庶子，迁武卫将军。既为太祖所知，愿
立功效，不求内职。太祖嘉之。十三年，拜车骑大将军、
仪同三司。魏废帝元年，安康贼黄众宝等作乱，连结
汉中众数万，攻围东梁州。城中粮尽，诏腾率军自子
午谷以援之。腾乃星言就道，至便与战，大破之。军还，
拜龙州刺史。太祖谓腾曰：“今欲通江由路，直出南奏，
卿宜善思经略。”腾曰：“必望临机制变，未敢预陈。”太祖
曰：“此是卿取柱国之日，卿其勉之。”即解所服金带赐
之。州民李广嗣、李武等凭据岩险，以为堡壁，招集不
逞之徒，攻劫郡县，历政不能治。腾密令多造飞梯，身
率麾下，夜往掩袭，未明，四面俱上，遂破之，执广嗣等
于鼓下。其党有任公忻者，更聚徒众，围逼州城，乃语
腾曰：“但免广嗣及武，即散兵请罪。”腾谓将士曰：“吾若
不杀广嗣等，可谓隳军实而长寇仇，事之不可者也。
公忻竖子，乃敢要人！”即斩广嗣及武，以首示之，贼徒
沮气。于是出兵奋击，尽获之。魏恭帝三年，拜骠骑大
将军、开府仪同三司，转江州刺史，爵上庸县公，邑二
千户。陵州木笼獠恃险麤犷，每行抄劫，诏腾讨之。獠
既因山为城，攻之未可拔，腾遂于城下多设声乐及
诸杂伎，示无战心。诸贼果弃其兵仗，或携妻子临城
观乐。腾知其无备，密令众军俱上，诸贼惶惧，不知所
为。遂纵兵讨击，尽破之，斩首一万级，俘获五千人。世
宗初，陵、眉、戎、江、资、卭、新、遂八州夷、夏及合州民张瑜
兄弟并反，众数万人，攻破郡县。腾率兵讨之。转潼州
刺史。武成元年，诏征腾入朝。世宗面敕之曰：“益州险
远，非亲勿居，故令齐公作镇。卿之武略，已著遐迩，兵
马镇防，皆当委卿统摄。”于是徙隆州刺史，随宪入蜀。
及赵公招代宪，复请留之。保定元年，迁隆州总管，领
刺史。二年，资州槃石民反，杀郡守，据险自守，州军不
能制。腾率军讨击，尽破斩之。而蛮獠兵及所在蜂起，
山路险阻，难得掩袭。腾遂量山川形势，随便开道。蛮
獠畏威，承风请服。所开之路，多得古铭，并是诸葛亮、
桓温旧道。是年，铁山獠抄断内江路，使驿不通。腾乃
进军讨之。欲至铁山，乃伪还师。贼不以为虞，遂不守
备。腾出其不意击之，应时奔溃。一日下其三城，斩其
魁帅，俘获三千人，招纳降附者三万户。帝以腾母在
齐，未令东讨，适有其亲属自东还朝者，晋公护奉令
伪告腾云：“齐为无道，已诛，公家母兄并从涂炭。”盖欲
发其怒也。腾乃发哀泣血，志在复仇。四年，齐公宪与
晋公护东征，请腾为副；赵公招时在蜀，复留之。晋公
护与招《书》曰：“今朝廷令齐公扫荡河、洛，欲与此人同
行。汝彼无事，且宜借吾也。”于是命腾驰传入朝，副宪
东讨。五年，拜司宪中大夫。天和初，信州蛮蜑据江峡反叛，连结二千馀里，自称王侯，杀刺史守令等。又诏
腾率军讨之。腾乃先趣益州，进骁勇之士，兼具楼船，
沿外江而下。军至汤口，分道奋击，所向摧破，乃筑京
观，以旌武功，语在《蛮传》。涪陵郡守蔺休祖又据楚，向
临、容、开、信等州，地方二千馀里，阻兵为乱，复诏腾讨
之。初与大战，斩首二千馀级，俘获千馀人。当时虽摧
其锋，而贼众既多，自夏及秋，无日不战，师老粮尽，遂
停军集市，更思方略。贼见腾不出，四面竞前，腾乃激
厉其众，士皆争奋。复攻拔其《鱼令》城，大获粮储，以充
军实。又破铜盘等七栅，前后斩获四“千人，并船舰等，
又筑临州、集市二城，以镇遏之。”腾自在龙州，至是前
后破平诸贼，凡赏得奴婢八百口，马牛称是。于是巴
蜀悉定，诏令树碑纪绩焉。四年，迁江陵总管。陈遣其
将章昭达率众五万，船舰二千围江陵，卫王直闻有
陈寇，遣大将军赵訚、李迁哲等率步骑赴之，并受腾
节度。时迁哲等守外城，陈将程文季、雷道勤夜来掩
袭，迁哲等惊乱，不能抗御。腾夜遣开门，出甲士奋击，
大破之。陈人奔溃，道勤中流矢而毙，掳获二百馀人。
陈人又决龙川宁邦堤，引水灌江陵城。腾亲率将士
战于西堤，破之，斩首数千级，陈人乃遁。六年，进位柱
国，进爵上庸郡公，增邑通前三千五百户。建德二年，
征拜大司空。寻出为泾州总管。宣政元年冬，薨于京
师。赠本官，加并、汾等五州刺史。重赠大后丞，谥曰定。
子元嗣。